
Θέμα: “Σχετικά με την Αναθεώρηση και Εξειδίκευση του Περιφερειακού Πλαισίου Χωροταξικού Σχεδιασμού και Αειφόρου Ανάπτυξης Περιφέρειας Δυτικής Ελλάδας”

Η σημερινή συνεδρίαση του Περιφερειακού Συμβουλίου της Περιφέρειας Δυτικής Ελλάδας για την Αναθεώρηση και Εξειδίκευση του Περιφερειακού Πλαισίου Χωροταξικού Σχεδιασμού και Αειφόρου Ανάπτυξης Περιφέρειας Δυτικής Ελλάδας τοποθετείται σε μια κρίσιμη συγκυρία για τη χώρα και ιδιαίτερα για την περιοχή μας. Το Περιφερειακό Συμβούλιο καλείται να γνωμοδοτήσει για την αρχική φάση μιας μελέτης η οποία θα οδηγήσει στο νέο συντακτικό χάρτη της περιοχής μετά από 10 χρόνια και ενώ η συντριπτική πλειοψηφία των κατευθύνσεων του εγκεκριμένου, από το 2003, Περιφερειακού Χωροταξικού Σχεδίου έχουν μείνει γράμμα κενό.
Είναι πασιφανές, πλέον, ότι ο λεγόμενος Δυτικός Άξονας της Ελλάδας καταδικάζεται σε απαξίωση της οποίας οι επιπτώσεις θα οδηγήσουν τις Περιφέρειες που ανήκουν σε αυτόν, με κυρίαρχη θέση αυτή της Δυτικής Ελλάδας, σε κοινωνικό και οικονομικό μαρασμό για τα επόμενα χρόνια με μη αντιστρεπτές επιπτώσεις.
Τα δεδομένα και τα ερωτήματα που προκύπτουν είναι σαφή και η απάντηση σε αυτά δε χωρά καμία αναβολή:

· Πιστεύει κανείς ότι είναι δυνατόν να καταστεί εφικτή η Περιφερειακή Συνοχή όταν ο Οδικός Άξονας “Κόρινθος-Πάτρα-Πύργος-Τσακώνα” τίθεται υπό αμφισβήτηση ως προς την ολοκλήρωση του φυσικού αντικειμένου και σε κάθε περίπτωση η οποιαδήποτε επεξεργασία σεναρίων διαπραγμάτευσης να αφήνει υπό αίρεση το Τμήμα “Πάτρα-Πύργος”;
· Γιατί, μετά από δύο μήνες, δεν έχει ορισθεί η συνάντηση με τον Πρωθυπουργό, όπως αποφασίσθηκε στην πρόσφατη σύσκεψη στην Αρχαία Ολυμπία;

· Πιστεύει κανείς ότι το υφιστάμενο οδικό δίκτυο “Πάτρα-Πύργος” μπορεί να συνεχίσει να αποτελεί δρόμο ανάπτυξης αλλά και ασφάλειας των μεταφορών, εάν δεν κατασκευασθεί ένας σύγχρονος αυτοκινητόδρομος; Ποιος μπορεί, αλήθεια, να συνεχίσει να αναλαμβάνει την ευθύνη για τα δεκάδες θανατηφόρα ατυχήματα τα οποία συμβαίνουν στο συγκεκριμένο οδικό δίκτυο κάθε χρόνο;

· Πιστεύει κανείς ότι η ανασυγκρότηση του παραγωγικού μοντέλου της περιοχής με ανάδειξη των συγκριτικών της πλεονεκτημάτων μπορεί να πραγματοποιηθεί με τριτοκοσμικές συνθήκες;

· Πιστεύει κανείς, έστω και στο ελάχιστο, ότι ο χαρακτηρισμός της Πάτρας ως “Κέντρο Συνδυασμένων Μεταφορών” και “Δυτική Πύλη της Ελλάδας προς την Ευρώπη” μπορεί να έχει οποιοδήποτε αντίκρισμα όταν για τα επόμενα πέντε χρόνια, τουλάχιστον, δε θα είναι εφικτή η σύνδεση του Λιμανιού με το Σιδηροδρομικό Δίκτυο, ενώ η υλοποίηση των αυτοκινητοδρόμων της “Ολυμπίας” και “Ιόνιας” Οδού παρουσιάζει τη σημερινή εικόνα;

· Πιστεύει κανείς ότι η έλλειψη ενός συγκροτημένου και στοχευμένου σχεδίου εμπορικής εκμετάλλευσης του σιδηροδρομικού δικτύου μπορεί να αποφέρει διεξόδους ανάπτυξης;

· Πιστεύει κανείς ότι η μη άμεση έλευση του Αγωγού Φυσικού Αερίου στην Περιφέρεια Δυτικής Ελλάδος, ενός έργου το οποίο είναι ενταγμένο στα Διευρωπαϊκά Δίκτυα Μεταφοράς Φυσικού Αερίου, ότι δε δημιουργεί μόνο προοπτικές υπανάπτυξης αλλά και συνθήκες αποεπένδυσης στην ευρύτερη περιοχή;
· Ποιες είναι οι ευθύνες για το γεγονός ότι δεν υλοποιείται η 1364/2006/ΕΚ απόφαση του Ευρωπαϊκού Κοινοβουλίου όπου εντάσσει την Πάτρα στα Διευρωπαϊκά Δίκτυα Μεταφοράς Φυσικού Αερίου; Ποιος τις έχει αναζητήσει;
· Πιστεύει κανείς ότι οι διαδοχικές διακηρύξεις της Κυβέρνησης για το Στρατηγικό Ρόλο που θα παίξει η Περιφέρεια Δυτικής Ελλάδας στην ανάπτυξη της Χώρας μέσω της Εκμετάλλευσης Υδρογονανθράκων μπορεί να έχει οποιοδήποτε αντίκρισμα με την ακολουθούμενη πολιτική;
· Πόσο εκτιμάται από την Κυβέρνηση η υπεύθυνη στάση των Φορέων της Περιφέρειας Δυτικής Ελλάδας οι οποίοι αντιμετώπισαν το ζήτημα ως Εθνικής Εμβέλειας την έρευνα και εκμετάλλευση Υδρογονανθράκων; 

· Τι πιστεύει η Κυβέρνηση για τις υποδομές που θα πρέπει να συνοδεύσουν τη συγκεκριμένη δραστηριότητα; 

· Πόσο σοβαρό είναι να συζητάμε για την άντληση Φυσικού Αερίου από το Κατάκολο τη στιγμή που δεν προβλέπεται μέχρις ώρας οποιαδήποτε υποδομή μεταφοράς του; 

Τέλος,

· Πιστεύει κανείς ότι η τελευταία σε ανάπτυξη και κατά κεφαλήν ΑΕΠ Περιφέρεια μπορεί να αντέχει για πολύ ακόμη το συγκεκριμένο υποζύγιο; 
Το Τεχνικό Επιμελητήριο Ελλάδος, Τμήμα Δυτικής Ελλάδος, έγκαιρα, έχει αναδείξει όλα αυτά τα ζητήματα με προτάσεις και παρεμβάσεις όπου έχει εκπροσωπηθεί και, κυρίως, όπου έχει κληθεί.
Σε αυτήν την κατεύθυνση θεωρούμε ότι η οποιαδήποτε απόφαση του Περιφερειακού Συμβουλίου θα πρέπει να λάβει σοβαρά υπόψη την ανταποδοτικότητα των έργων της Κεντρικής Κυβέρνησης προς την Περιφέρεια. Αντίστοιχη, πλέον, θα πρέπει να θεωρείται και η κοινωνική συναίνεση από πλευράς Φορέων για την οποιαδήποτε δράση εθνικής εμβέλειας.
Είναι η ώρα οι φορείς της Περιοχής να συγκροτήσουν ένα Μέτωπο Διεκδίκησης με απευθείας παρέμβαση στον Πρωθυπουργό. 
Είναι η ώρα οι βουλευτές της ευρύτερης περιοχής να δεσμευτούν, απόλυτα, στην προσήλωση τους για τον παραπάνω στόχο.

Είναι η ώρα να κάνουμε ξεκάθαρο, με κάθε τρόπο, ότι η κοινωνία μας δεν αντέχει άλλο την ύφεση, την ανεργία και την υποβάθμιση. 
Δεν μπορεί και ο νέος Περιφερειακός Σχεδιασμός να μείνει στα χαρτιά

Η Ελλάδα δε θα χωριστεί σε Βορρά και Νότο.

Η Περιφέρεια Δυτικής Ελλάδας δε θα γίνει η Ιφιγένεια των διαπραγματεύσεων.

Η Αχαΐα δε θα γίνει δορυφόρος της Αθήνας.

Η Ηλεία δε θα γίνει Άγονος Τόπος.

Ως εδώ!!!

